વડાપ્રધાન નરેન્દ્ર મોદીએ ચૂંટણીપ્રચાર દરમિયાન બાપ-બેટીની આકરી ટીકા કરી હતી,પરંતુ ત્રિશંકુ વિધાનસભા રચાતાં “ઉત્તર ધ્રુવ અને દક્ષિણ ધ્રુવના મિલન” સમી મુફ્તી મોહમ્મદ સઈદની અને એમના મૃત્યુ પછી મહેબૂબા મુફ્તીની સરકાર રચાઈ હતી. ગઈ ૧૮ જૂને મહેબૂબા સરકારને ભાજપી નેતાગીરીએ ટેકો પાછો ખેંચી લેતાં રાજ્યપાલનું શાસન આવ્યું.વિધાનસભા હજુ મૂર્છિત અવસ્થામાં રાખી છે.ભાજપને પીડીપીના અસંતુષ્ટો અને બીજા પૂંછડિયા ખેલાડીઓનો ટેકો મળે તો અભૂતપૂર્વ ઘટનાક્રમ આકાર લઇ શકે છે. મહેબૂબાએ પોતાના પક્ષને તોડવાના પ્રયાસો થશે તો નવા આતંકવાદી આગેવાન સલાઉદ્દીનો પેદા થવાની ધમકી આપી છે.એનો ઉત્તર એમના જ પક્ષના અસંતુષ્ટોએ આપ્યો છે કે પક્ષને તોડવાનો કોઈ પ્રયત્ન નથી કરતું,પણ અમારો અંતરાત્મા જાગ્યો છે. કાલ ઊઠીને ભાજપના નાયબ મુખ્યમંત્રી રહેલા ડૉ.નિર્મળ સિંહ મુખ્યમંત્રી તરીકેના શપથ લે એ પ્રકારના વ્યૂહ ઘડાઈ ચૂક્યાના વાવડ આવે છે. દિલ્હીના શાસકો નન્નો ભણે તો એનો અર્થ ના જ થાય એવું સાવ જ નથી.ડૉ.સિંહ જમ્મૂ યુનિવર્સિટીમાં ઇતિહાસના પ્રાધ્યાપક રહેલા છે અને સુપેરે જાણે છે કે એમના રાજ્યનો ઈતિહાસ સૌ કોઈ પોતપોતાની અનુકૂળતા મુજબ જ આગળ ધરે છે.ડોગરા રાજપૂત મહારાજા હરિસિંહના ૨૬ ઓક્ટોબર ૧૯૪૭ના રોજ ભારતમાં વિલય પામેલા મુસ્લિમબહુલ રાજ્યમાં દાયકાઓ પછી પહેલીવાર કોઈ હિંદુ અને એ પણ મહારાજાના એડીસી રહેલા ડોગરા રાજપૂતનો દીકરો જ મુખ્યમંત્રી બને તો નવો ઈતિહાસ રચાશે.